
Sajtóközlemény
A LIGA Szakszervezetek örömmel üdvözli az Országgyűlés döntését, amellyel elfogadta a közneveléssel kapcsolatos egyes törvények módosításáról szóló kormányzati javaslatot.

A módosítás értelmében a törvényhozás eltörölte a köznevelésben foglalkoztatottak szabad sztrájkjogát korlátozó akadályokat, szélesítette az intézményi igazgatók munkáltatói jogkörét a tankerületi központi fenntartású iskoláknál, továbbá meghatározta a nevelőtestület igazgatói pályázattal kapcsolatos jogait. Megszüntették továbbá azt a szabályt is, amely szerint szakmai kérdésekben csak a Nemzeti Pedagógus Karral lehet egyeztetni.
A LIGA Szakszervezetek előremutatónak tartja a döntést, amely az elmúlt rendszer gyakorlatával kíván szakítani és arra biztatja a kormányzatot, hogy a közszféra további ágazata tekintetében is tegye lehetővé a sztrájkjog kiszélesítését az Országgyűlés döntése által.
A LIGA Szakszervezetek ugyanakkor felhívja a figyelmet arra is, hogy a versenyszféra – különösképpen a közszolgáltatások - vonatkozásában is szükséges a sztrájkjog szabályozásának felülvizsgálata, amelynek részleteiről a szociális partnerek bevonásával a tárgyalások mielőbbi megkezdését szorgalmazza.

